# Mødeidé: Spionmøde (VM-materiale fra 2018)

**Praktisk**

Målgruppe: Pilte og væbnere

Varighed: 1 time

Materialer: Saks, lim/tape, lidt karton/kraftigt papir, skriveredskaber

**Beskrivelse**

Dette mødemateriale er lavet af Væbnermesterskabsudvalget til VM 2018. Materialet kan dog nemt tilpasses et online møde, hvor børnene får leget med en masse koder. Mødet kan afsluttes med andagten, som passer til.

**Forberedelse**

Send et link til videoopkaldet til børnene (eller forældrene) inden mødet.

Bed piltene og væbnerne om at printe dokumentet til kodebogen ud på forhånd.

Du kan enten sende dokumentet med posterne til børnene på forhånd eller dele din skærm undervejs i mødet, så de kan følge med dér. I så fald skal du dele de ni koder i post 3 op og sende et par koder til hvert barn, når I når til posten.

**Selve mødet**

Følg vejledningen i mødematerialet. Nedenfor er der forslag til, hvordan du kan tilpasse hver af de fire poster til at blive afholdt online.

Startpost

Kodebog: Børnene finder deres print af kodebogen frem og I ser instruktionsvideoen til hvordan bogen skal foldes. I kan se videoen hver for sig eller ved, at en leder deler sin skærm i videoopkaldet. Fold og udsmyk kodebøgerne.

Post 1

Alle finder en række ting, som kan gøre det ud for prikker og streger i morsekoden. Tag billeder af koderne og send dem i jeres fælles chat.

Post 2

Alle løser koderne hver for sig og skriver løsningen ned på et stykke papir. Når alle er færdige skriver man svarene på samme tid i den fælles chat. På den måde får alle mulighed for at løse opgaven uden at se de andres svar undervejs.

Post 3

Hvert barn får en eller flere koder (afhænger af, hvor mange deltagere I er), som de skal løse. Når de har løst en kode sender de tallet fra koden og navnet på kodetypen i jeres fælles chat. Vejled eventuelt børnene til at spotte de to hemmelige koder, som gemmer sig i posten.

Post 4

Alle gemmer sig hjemme hos sig selv og sender enten et billede eller en video i jeres fælles chat.